Þingmenn Sjálfstæðisflokksins , þau Áslaug Arna Sigurbjörnsdóttir , Haraldur Benediktsson og Þórdís Kolbrún Reykfjörð Gylfadóttir í Alþingishúsinu í morgun . vísir / vilhelm Vantraust í garð Miðflokksins var ástæða þess að þingflokkur Sjálfstæðismanna gat ekki kvittað undir samkomulag við Miðflokkinn um þinglok seint í gærkvöldi . Þetta herma heimildir Vísis . Þingflokkurinn gerði athugasemdir við orðalag í samkomulaginu , eða því sem einnig hefur verið kallað drög að samkomulagi samkvæmt heimildum Vísis , og vildi gera breytingar þannig að samkomulagið yrði skýrara og fastar neglt niður . Þar sem ekki hefur enn tekist að ná samkomulagi við Miðflokkinn er því allt óljóst með þinglok . Í gær sömdu ríkisstjórnarflokkarnir og hinir stjórnarandstöðuflokkarnir fjórir sín á milli um hvernig ljúka skal þingi og átti að semja við Miðflokkinn sérstaklega . Síðdegis í gær var greint frá því að það samkomulag myndi fela í sér síðsumarþing þar sem orkupakkinn yrði ræddur sérstaklega . Þá átti einnig að semja um frumvarp sem snýr að innflutningi á hráu , ófrosnu kjöti en Sigmundur Davíð Gunnlaugsson , formaður Miðflokksins , krafðist þess síðan að frumvarp Katrínar Jakobsdóttur , forsætisráðherra , um kynrænt sjálfræði yrði tekið af dagskrá . Samkomulagið sem náðist í gærkvöldi sneri þó ekki í neinu leyti að því heldur að þriðja orkupakkanum og hráa kjötinu samkvæmt heimildum Vísis . Engu að síður hafa nýjar kröfur Miðflokksins í samningaviðræðum um þinglok gert það að verkum að vantraust ríkir í garð flokksins í röðum Sjálfstæðismanna og að þeir muni standa við samkomulag ef og þegar það liggur fyrir . Fundur hófst á Alþingi núna klukkan 10:30 og var þá frumvarp Bjarna Benediktssonar , fjármálaráðherra , um þjóðarsjóð tekið af dagskrá í samræmi við samkomulag ríkisstjórnarinnar við Pírata , Viðreisn , Samfylkinguna og Flokk fólksins . Þá funduðu þingflokksformenn klukkan 10:15 þar sem farið var yfir dagskrá þingfundar . Fastlega má búast við því að reynt verði aftur að semja um þinglok í dag en með samningum við stjórnarandstöðuna í gær , í sitthvoru lagi , var stefnt að því að ljúka þingi á morgun . Það verður að teljast ólíklegt eftir atburði gærkvöldsins .